প্রযুক্তির যতই অগ্রগতি হোক না কেন, চেন্নাইয়ের বন্যা দেখিয়ে দিয়েছে স্টার্টআপগুলির সীমাবদ্ধতা। ভবিষ্যতে এ ধরনের পরিস্থিতি মোকাবিলায় কী করা উচিত, সেটাও যেন বুঝিয়ে দিয়েছে। বাস্তবিক তাই হয়েছে। বিপর্যয় মোকাবিলায় আর কী কী করা উচিত তা নিয়ে ভাবনাচিন্তা শুরু করে দিয়েছে সংস্থাগুলি। যেমন, তাদের ফ্ল্যাগশিপ প্রোডাক্ট 'নেত্র'(NETRA) কী ভাবে বিশাল এলাকা জুড়ে কাজ করতে পারবে, তার উন্নতিসাধনে লেগে পড়েছে আইডিয়া ফোর্জ। সংস্থার সহ-প্রতিষ্ঠাতা অঙ্কিত মেহতা বললেন, "বর্তমানে আমাদের UAV-গুলো ৫ কিলোমিটার এলাকা জুড়ে একটানা ৫০ মিনিট উড়তে পারে। আমরা এখন এমন প্রযুক্তি তৈরি করছি যাতে আকাশপথ ও সমতল, দু'ক্ষেত্রেই তল্লাশি চালাতে পারবে।" রয়েছে আরও একটা সমস্যা। বিপর্যয় ব্যবস্থাপনায় যাকে বলা হয় standard operating procedures (SOP)। চেন্নাইয়ে বন্যার সময় দেখা গিয়েছে অনুসরণ করার মতো কোনও এসওপি নেই। এ প্রসঙ্গেই অঙ্কিত বললেন,"জরুরি অবস্থার মোকাবিলায় কোনও এসওপি না থাকলে কাজ করাটা ভীষণ কঠিন হয়ে দাঁড়ায়।"